Virallinen lehti nro C 142 , 21/05/1999 s. 0052



KIRJALLINEN KYSYMYS E-2874/98 esittäjä(t): Jean-Yves Le Gallou (NI) komissiolle (28. syyskuuta 1998) Aihe: Internetin laitonta ja haitallista sisältöä vastaan suunnatut toimet Voiko Euroopan komissio täsmentää, mitä tarkoitetaan yhteisön talousarvion kohdassa B5-336 mainitulla Internetin laittomalla ja haitallisella sisällöllä? Voiko se kertoa, mitä toimia se aikoo toteuttaa asian suhteen? Aikooko komissio laajentaa Internetiä koskevat toimet myös kirjoihin ja julkaisuihin? Komission jäsenen Martin Bangemanninkomission puolesta antama vastaus (13. marraskuuta 1998) Laittoman sisällön ajatellaan joskus tarkoittavan samaa kuin lapsipornografia, mutta se käsittää huomattavasti enemmän. Se liittyy hyvin erilaisiin asioihin, kuten kansalliseen turvallisuuteen (pomminvalmistusohjeet, laiton huumeiden valmistus, terrorismi), alaikäisten suojeluun (alaikäisten väärinkäyttö mainonnassa, väkivalta, pornografia), ihmisarvon suojeluun (rotuvihaan tai rotusyrjintään yllyttäminen), taloudelliseen turvallisuuteen (petokset, luottokorttien väärennysohjeet), tietosuojaan (haitallinen murtautuminen tietojärjestelmiin), yksityisyyden suojaan (henkilötietojen luvaton levittäminen, elektroninen häirintä), kunnian suojaan (kunnianloukkaukset, laiton vertaileva mainonta) sekä teollis- ja tekijänoikeuksiin (tekijänoikeudella suojattujen teosten, kuten ohjelmistojen tai musiikin, luvaton levittäminen) Haitallisella sisällöllä tarkoitetaan sekä sisältöä, joka on sallittua mutta jonka jakelua rajoitetaan (esimerkiksi ainoastaan aikuisille tarkoitettu sisältö), että sisältöä, joka saattaa loukata tiettyjä käyttäjiä vaikka sen julkaisemista ei ilmaisunvapauden vuoksi rajoiteta. Komission suunnittelemat toimet määritellään ehdotetussa toimintasuunnitelmassa Internetin käyttöturvallisuuden parantamiseksi (tiedonanto Euroopan parlamentille, neuvostolle, talous- ja sosiaalikomitealle ja alueiden komitealle(1)). Toimintasuunnitelmassa ehdotetaan seuraavia neljää toimintalinjaa: turvallisen ympäristön luominen, suodatus- ja luokitusjärjestelmien kehittäminen sekä tiedotuksen ja tukitoimien edistäminen. Parlamentin jäsentä kehotetaan tutustumaan edellä mainittuun komission ehdottamaan toimintasuunnitelmaan, jonka tavoitteena on Internetin käyttöturvallisuuden parantaminen. Parlamentti äänesti ehdotuksesta ensimmäisessä käsittelyssä 2. heinäkuuta 1998 (A4-0234/98). Komissio on tehnyt muutetun ehdotuksen(2) ja neuvosto on vahvistanut yhteisen kannan 24. syyskuuta 1998(3), minkä jälkeen parlamentti käsittelee ehdotusta yhteispäätösmenettelyn mukaisesti. Komissio ei aio laajentaa Internetiä koskevaa toimintaa julkaisu- ja kirjanmyyntialalle. Neuvosto antoi 5. lokakuuta 1998 päätelmät, jossa se tähdentää, että Internetissä esiintyvän lapsipornografian torjunnan tehostamiseksi on tarpeellista koordinoida toimenpiteitä teknisten, taloudellisten, audiovisuaalisten, yhteiskunnallisten, oikeudellisten ja poliisiasioihin liittyvien näkökohtien osalta. Erityisesti viimeksi mainittujen osalta neuvoston puheenjohtajana toimiva Itävalta on hiljattain ehdottanut luonnosta yhteiseksi toiminnaksi, jolla edistetään syytteen nostamista rikoksista ja yhteistyötä tällä alalla. Komissio on suoraan mukana tässä aloitteessa. (1) EYVL C 48, 13.2.1998. (2) KOM(98) 518. (3) Sitä ei ole vielä julkaistu.